Štatút

Splnomocnenca vlády Slovenskej republiky pre decentralizáciu verejnej správy 
(schválený uznesením vlády SR č.         z             2002)

Článok 1

Tento štatút upravuje, postavenie, úlohy, zodpovednosť a právomoci splnomocnenca vlády Slovenskej republiky pre decentralizáciu verejnej správy (ďalej len „splnomocnenec“) pri zabezpečovaní procesu decentralizácie verejnej správy v Slovenskej republike. 

Článok 2

(1)	Splnomocnenec má postavenie poradného orgánu vlády Slovenskej republiky (ďalej len „vláda“).

(2) Splnomocnenca vymenúva a odvoláva vláda. Návrh na jeho vymenovanie a odvolanie               predkladá vláde predseda vlády. Návrhy na zmeny tohto štatútu predkladá vláde predseda vlády. Štatút a jeho zmeny schvaľuje vláda.                                                      

(3) Platové náležitosti splnomocnenca určuje vláda.

(4) Splnomocnenec zodpovedá za svoju činnosť vláde. Činnosť splnomocnenca riadi predseda vlády, alebo ním poverený podpredseda vlády.

(5)  Splnomocnenec koordinuje svoju činnosť s ministrom vnútra a ministrom financií

Článok 3

(1)	Činnosť splnomocnenca podporuje sekretariát podpredsedu vlády pre ekonomiku (ďalej len „sekretariát“). Sekretariát je organizačne začlenený do Úradu vlády Slovenskej republiky. 

(2) Sekretariát má zamestnancov v štátnozamestnaneckom pomere^2. Stáli spolupracovníci splnomocnenca sú  v pracovnoprávnom vzťahu k Úradu vlády Slovenskej republiky.

(2)	Rozpočet splnomocnenca a jeho činnosť je financovaná z rozpočtu Úradu vlády Slovenskej republiky. Splnomocnenec predkladá Úradu vlády Slovenskej republiky návrh na potrebu finančných prostriedkov v čase prípravy štátneho rozpočtu na nasledujúci rok. 

Článok 4

(1)	Splnomocnenec predkladá návrhy a iné materiály vláde v spolupráci s predsedom vlády, resp. s povereným podpredsedom vlády.

(2)	Pokiaľ ministerstvo, alebo iný ústredný orgán štátnej správy predkladá materiál na            medzirezortné pripomienkové konanie, a tento materiál sa svojim obsahom týka problematiky decentralizácie a reformy verejnej správy, je splnomocnenec subjektom, ktorému sa tento materiál zasiela na pripomienkovanie povinne. 

Článok 5

Splnomocnenec pri svojej činnosti najmä:

a.	koordinuje ďalší priebeh procesu decentralizácie verejnej správy na Slovensku medzi predstaviteľmi štátnej správy, samosprávy a ostatných mimovládnych inštitúcií,
b.	spolupracuje s osobami poverenými na ministerstvách decentralizáciou verejnej správy
c.	zvoláva a riadi činnosť pracovnej komisie pre decentralizáciu verejnej správy, 
d.	zabezpečuje, na základe rozhodnutia vlády, vypracovanie koncepčných materiálov súvisiacich s ďalším procesom decentralizácie,
e.	zabezpečuje proces informovania a komunikácie s laickou a odbornou verejnosťou o prínosoch a rizikách decentralizácie,
f.	zúčastňuje sa na rokovaniach ústredných orgánov štátnej správy týkajúcich sa decentralizácie,
g.	zúčastňuje sa na rokovaniach vlády v prípadoch, ak sa prerokúvajú veci týkajúce sa decentralizácie verejnej správy,
h.	zúčastňuje sa na rokovaní Rady vlády pre verejnú správu,
i.	predkladá vláde správy a pripravuje stanoviská k problematike týkajúcej sa procesu decentralizácie, po predchádzajúcej konzultácii s ministrom vnútra a ministrom financií

Článok 6

(1)	Splnomocnenec svoju činnosť vykonáva tak, aby nebola dotknutá právomoc a pôsobnosť ministerstiev a ostatných ústredných orgánov štátnej správy a ich zodpovednosť za plnenie úloh. 

(2)	Ministerstvá a ostatné orgány štátnej správy poskytujú splnomocnencovi pomoc, potrebnú súčinnosť a informácie na plnenie úloh splnomocnenca uvedených v článku 5 tohto štatútu. 

(3)	Splnomocnenec podľa potreby, alebo na požiadanie, informuje predsedu vlády, resp. ním povereného podpredsedu o riešení rozhodujúcich otázok, ktoré sa týkajú decentralizácie. 

Článok 7

(1)	Pri svojej činnosti využíva splnomocnenec informácie, stanoviská, podklady, rozbory a návrhy ústredných a miestnych orgánov štátnej správy a samosprávy. 

(2)	Splnomocnenec je oprávnený nazerať a robiť si kópie z materiálov, ktoré boli pripravené ministerstvami, ostatnými orgánmi štátnej správy a územnej samosprávy a ktoré sa týkajú decentralizácie a reformy verejnej správy.

(3)	Splnomocnencovi sú ministerstvá, ostatné ústredné orgány štátnej správy povinné podať informácie a vysvetliť skutočnosti z týchto materiálov vyplývajúce, ktoré sa týkajú decentralizácie a reformy verejnej správy.

(4)	Ustanovenia tohto článku sa nedotýkajú ochrany utajovaných skutočností podľa osobitných predpisov.

Článok 8

(1)	Platnosť štatútu, a tým aj funkcia splnomocnenca a stály sekretariát zanikajú dňom vykonania nasledujúcich volieb do Národnej rady Slovenskej republiky. 

(2)	 Tento štatút je platný dňom schválenia uznesenia vlády Slovenskej republiky. Účinnosť nadobúda 1. januára 2003. Účinnosť vymenovania splnomocnenca do funkcie je 1. januára 2003.